DEĊIŻJONI TA' IMPLIMENTAZZJONI TAL-KUMMISSJONI (UE) 2018/2079

tad-19 ta' Diċembru 2018

dwar l-approvazzjoni tal-funzjoni tal-engine idle coasting bħala teknoloġija innovattiva għat-tnaqqis tal-emissjonijiet tas-CO2 mill-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 443/2009 tal-Parlament Ewropew u tal-Kunsill tat-23 ta' April 2009 li jistabbilixxi standards ta' rendiment għall-emissjonijiet minn karozzi ġodda tal-passiġġieri bħala parti mill-approċċ integrat tal-Komunità biex jitnaqqsu l-emissjonijiet ta' CO2 minn vetturi ħfief (1), u b'mod partikolari l-Artikolu 12(4) tiegħu,

Billi:

(1) Il-manifatturi Audi AG, BMW AG, FCA Italy S.p.A., Ford Motor Company, Hyundai Motor Europe Technical Center GmbH, JLR Jaguar Land Rover LTD, Opel Automobile GmbH, PSA Peugeot Citroën, Groupe Renault, Robert Bosch GmbH, Toyota Motor Europe NV/SA, Volvo Cars Corporation u Volkswagen AG (“l-applikanti”) ippreżentaw applikazzjoni b'mod konġunt għall-approvazzjoni tal-funzjoni tal-engine idle coasting bħala ekoinnovazzjoni fil-21 ta' Marzu 2018.

(2) L-applikazzjoni ġiet ivvalutata skont l-Artikolu 12 tar-Regolament (KE) Nru 443/2009 u skont ir-Regolament ta' Implimentazzjoni tal-Kummissjoni (UE) Nru 725/2011 (2).

(3) L-applikazzjoni tirreferi għall-funzjoni tal-engine idle coasting li se tintuża fil-vetturi tal-kategorija M1 b'sistema konvenzjonali motopropulsiva (magna termali mhux ibrida). Il-prinċipju bażiku ta' din it-teknoloġija innovattiva huwa li l-magna tal-kombusjoni tiġi skonnessa mis-sistema tal-mototrażmissjoni u b'hekk tiġi evitata d-deċellerazzjoni kkawżata mill-ibbrejkjar tal-magna. Il-funzjoni għandha tiġi attivata awtomatikament fil-modalità ta' sewqan predominanti, li hija l-modalità magħżula awtomatikament meta tinxtegħel il-vettura. B'hekk il-coasting jintuża biex tiżdied id-distanza li tibqa' miexja l-vettura meta ma jkunx hemm propulsjoni u ma jkunx meħtieġ tnaqqis bil-mod tal-veloċità. Waqt il-“coasting”, l-enerġija kinetika u potenzjali tal-vettura tintuża direttament biex tingħeleb ir-reżistenza tas-sewqan u, bħala konsegwenza, sabiex jitnaqqas il-konsum tal-fjuwil. Biex tinkiseb deċellerazzjoni inqas b'saħħitha, il-magna tiġi skonnessa mis-sistema ta' mototrażmissjoni billi jinfetaħ klaċċ. Dan isir b'mod awtomatiku mill-unità ta' kontroll tat-trażmissjoni awtomatika jew permezz ta' sistema awtomatizzata tal-klaċċ fil-każ ta' gerboks manwali. Fil-fażijiet tal-coasting il-magna tkun qed taħdem mingħajr ingranaġġ.

(4) Permezz tad-Deċiżjonijiet ta' Implimentazzjoni (UE) 2015/1132 (3) u (UE) 2017/1402 (4), il-Kummissjoni approvat l-applikazzjonijiet rispettivament, ta' Porsche AG dwar funzjoni tal-coasting maħsuba għall-użu esklussivament fil-vetturi Porsche S-segment tal-kategorija M1 (sport coupé) u ta' BMW AG dwar funzjoni tal-engine idle coasting, maħsuba għall-użu esklussivament fil-vetturi BMW tal-kategorija M1, li jkollhom motopropulsjoni konvenzjonali u trażmissjoni awtomatika. Il-funzjoni tal-engine idle coasting, li hija s-suġġett tal-applikazzjonijiet attwali, hija maħsuba biex tintuża fi kwalunkwe vettura tal-kategorija M1 b'motopropulsjoni konvenzjonali u bi trażmissjoni awtomatika jew manwali.

(5) L-applikanti pprovdew metodoloġija għall-ittestjar tat-tnaqqis tas-CO2 bl-użu tal-funzjoni tal-engine idle coasting, li tinkludi ċiklu ta' testijiet NEDC immodifikat biex jagħti l-possibbiltà li l-vettura timxi mingħajr ingranaġġ (coasting). Biex jiġi ddeterminat kemm jinkiseb iffrankar ta' CO2, il-vettura mgħammra bil-funzjoni tal-engine idle coasting trid titqabbel ma' vettura ta' referenza li ma tkunx mgħammra b'din l-istess funzjoni, jew li fiha l-funzjoni ma tistax tintuża fil-modalità ta' sewqan predominanti inkella li tkun ġiet diżattivata għall-fini tal-ittestjar. Biex jinkiseb tqabbil tajjeb, il-vettura ta' referenza trid tiġi ttestjata bl-NEDC standard f'kundizzjonijiet ta' startjar sħun, filwaqt li l-kundizzjonijiet immodifikati li japplikaw għall-vettura mgħammra bl-ekoinnovazzjoni jridu jitqiesu billi jintuża fattur tal-konverżjoni għall-kalkolu tal-iffrankar ta' CO2. Huwa meqjus xieraq li l-fattur ta' konverżjoni jinżamm fil-valur ta' 0,960, bi qbil mal-fattur ta' konverżjoni stipulat fid-Deċiżjonijiet ta' Implimentazzjoni (UE) 2015/1132 u (UE) 2017/1402.

(6) Element ewlieni biex jiġi ddeterminat l-iffrankar ta' CO2 huwa l-proporzjon tad-distanza li tivvjaġġa vettura li tulha tkun attivata l-funzjoni tal-coasting, filwaqt li jitqies li l-funzjoni tal-coasting tista' tiġi diżattivata f'modalitajiet ta' sewqan differenti mill-modalità ta' sewqan predominanti. Sabiex titqies id-diversità ta' vetturi le hemm fis-suq, jixraq li jiġi stabbilit fattur tal-użu li jkun rappreżentattiv tar-rata ta' attivazzjoni ta' din it-teknoloġija għal firxa wiesgħa ta' vetturi f'kundizzjonijiet reali tal-użu. Abbażi tad-data pprovduta mill-applikanti, huwa ċar li l-attivazzjoni tat-teknoloġija tal-engine idle coasting tiddependi minn ċerti limiti ta' veloċità li jistgħu jvarjaw bejn vetturi differenti. Abbażi tad-data pprovduta, jixraq li l-funzjoni tal-coasting titqies bħala attiva f'veloċitajiet ogħla minn 15 km/h.

(7) L-informazzjoni mogħtija fl-applikazzjoni turi li l-kriterji msemmijin fl-Artikolu 12 tar-Regolament (KE) Nru 443/2009 u l-kundizzjonijiet imsemmija fl-Artikoli 2 u 4 tar-Regolament ta' Implimentazzjoni (UE) Nru 725/2011 huma ssodisfati għal firxa ta' vetturi tal-kategorija M1 mgħammrin bi trażmissjoni awtomatika jew manwali li għandhom sistema ta' motopropulsjoni konvenzjonali. Barra minn hekk, l-applikazzjoni hija sostnuta minn rapporti ta' verifika stabbiliti minn korpi ċċertifikati u indipendenti kif meħtieġ mill-Artikolu 7 tar-Regolament ta' Implimentazzjoni (UE) Nru 725/2011.

(8) Abbażi tal-informazzjoni li ngħatat mal-applikazzjoni konġunta attwali, u filwaqt li titqies l-esperjenza li nkisbet mill-valutazzjoni tal-applikazzjoni għall-approvazzjoni tal-funzjoni tal-coasting tal-Porsche AG fil-qafas tad-Deċiżjoni ta' Implimentazzjoni (UE) 2015/1132, mill-valutazzjoni tal-applikazzjoni għall-approvazzjoni tal-funzjoni tal-engine idle coasting tal-BMW AG fil-qafas tad-Deċiżjoni ta' Implimentazzjoni (UE) 2017/1402, u minn studju intern li evalwa d-distanza relattiva li l-vettura timxi waħedha mingħajr ingranaġġ (coasting), il-fatturi tal-użu u l-iffrankar ta' CO2 tat-teknoloġija tal-coasting (5), intwera b'mod sodisfaċenti li l-funzjoni tal-engine idle coasting tissodisfa l-kriterji msemmijin fl-Artikolu 12 tar-Regolament (KE) Nru 443/2009, u li din hija kapaċi trendi tnaqqis fl-emissjonijiet tas-CO2 ta' mill-inqas 1 gm CO2/km bi qbil mal-Artikolu 9 tar-Regolament ta' Implimentazzjoni (UE) Nru 725/2011 għall-vetturi tal-kategorija M1 b'sistema ta' motopropulsjoni konvenzjonali. Għalhekk hija l-awtorità tal-approvazzjoni tat-tip li trid tivverifika li l-limitu massimu ta' 1gCO2/km speċifikat fl-Artikolu 9 tar-Regolament ta' Implimentazzjoni (UE) Nru 725/2011 huwa ssodisfat u li trid tiċċertifika l-iffrankar reali ta' CO2 minn verżjonijiet diversi tal-vetturi fil-kategorija M1 mgħammra bil-funzjoni tal-engine idle coasting.

(9) F'dan l-isfond, il-Kummissjoni tqis li ma għandha tagħmel l-ebda oġġezzjoni fir-rigward tal-approvazzjoni tat-teknoloġija innovattiva inkwistjoni.

(10) Biex jiġi ċċertifikat l-iffrankar ta' CO2 bil-funzjoni tal-engine idle coasting, il-manifatturi jridu jipprovdu, flimkien mal-applikazzjoni għaċ-ċertifikazzjoni lill-awtorità tal-approvazzjoni tat-tip, rapport ta' verifika minn korp ta' verifika indipendenti u ċċertifikat li jikkonferma li l-vettura mgħammra bil-funzjoni tikkonforma mal-kundizzjonijiet stipulati f'din id-Deċiżjoni.

(11) Jekk l-awtorità tal-approvazzjoni tat-tip tqis li l-funzjoni tal-engine idle coasting ma tissodisfax il-kundizzjonijiet għaċ-ċertifikazzjoni, jenħtieġ li tiċħad l-applikazzjoni għaċ-ċertifikazzjoni tal-iffrankar.

(12) Din id-Deċiżjoni trid tapplika għall-proċedura tat-testijiet imsemmija fl-Anness XII tar-Regolament tal-Kummissjoni (KE) Nru 692/2008 (6). B'effett mill-1 ta' Jannar 2021, it-teknoloġiji innovattivi jridu jiġu vvalutati skont il-proċedura tat-testijiet stipulata fir-Regolament ta' Implimentazzjoni tal-Kummissjoni (UE) 2017/1151 (7). Din id-deċiżjoni għandha tapplika għall-kalkolu tal-emissjonijiet speċifiċi medji ta' manifattur sa tmiem is-sena kalendarja 2020.

(13) Bil-għan li jiġi stabbilit il-kodiċi ġenerali tal-ekoinnovazzjoni li jrid jintuża fid-dokumenti tal-approvazzjoni tat-tip rilevanti skont l-Annessi I, VIII u IX tad-Direttiva 2007/46/KE tal-Parlament Ewropew u tal-Kunsill (8), irid jiġi speċifikat il-kodiċi individwali li se jintuża għat-teknoloġija innovattiva,

ADOTTAT DIN ID-DEĊIŻJONI:

Artikolu 1 Approvazzjoni Il-funzjoni tal-engine idle coasting hija approvata bħala teknoloġija innovattiva skont it-tifsira tal-Artikolu 12 tar-Regolament (KE) Nru 443/2009, dment li jiġu ssodisfati l-kundizzjonijiet li ġejjin: (a) it-teknoloġija innovattiva tkun installata f'vetturi b'sistema ta' motopropulsjoni konvenzjonali tal-kategorija M1 li jkollhom gerboks bi trażmissjoni awtomatika jew gerboks manwali bil-klaċċ awtomatizzat; (b) il-funzjoni tal-engine idle coasting tiġi attivata awtomatikament fil-modalità ta' sewqan li tintgħażel dejjem meta tinxtegħel il-vettura indipendentement mill-modalità tat-tħaddim tal-vettura meta din tkun intfiet l-aħħar (“il-modalità ta' sewqan predominanti”); (c) il-funzjoni tal-engine idle coasting ma tistax tiġi diżattivata fil-modalità ta' sewqan predominanti, la mis-sewwieq u lanqas minn interventi esterni; (d) il-funzjoni tal-engine idle coasting tkun attiva mill-inqas sa 15 km/h; (e) għall-vetturi bil-kapaċità li jibqgħu mexjin mingħajr ingranaġġ (coasting) f'deċellerazzjoni sa veloċità ta' inqas minn 15 km/h, il-funzjoni tal-engine idle coasting jenħtieġ li tiġi diżattivata f'veloċità ta' 15 km/h għall-iskop tat-test imniżżel fl-Anness.

Artikolu 2 Applikazzjoni għaċ-ċertifikazzjoni tal-iffrankar ta' CO2 Kwalunkwe manifattur jista', bi qbil mal-Artikolu 11 tar-Regolament ta' Implimentazzjoni (UE) Nru 725/2011, japplika għand awtorità tal-approvazzjoni għal ċertifikat tal-iffrankar ta' CO2 bil-funzjoni tal-engine idle coasting b'referenza għal din id-Deċiżjoni. L-applikazzjoni għaċ-ċertifikazzjoni għandħa tkun akkumpanjata minn rapport ta' verifika minn korp indipendenti u ċċertifikat li jikkonferma li l-vettura mgħammra bil-funzjoni tikkonforma mal-kundizzjonijiet stabbiliti fl-Artikolu 1, u li jkun issodisfat il-limitu tal-iffrankar ta' CO2 ta' 1gCO2/km speċifikat fl-Artikolu 9 tar-Regolament (UE) Nru 725/2011.

Artikolu 3 Ċertifikazzjoni tal-iffrankar ta' CO2 It-tnaqqis fl-emissjonijiet ta' CO2 bl-użu tal-funzjoni tal-engine idle coasting imsemmija fl-Artikolu 1 għandu jiġi ddeterminat bl-użu tal-metodoloġija stabbilita fl-Anness. L-awtorità tal-approvazzjoni għandha tivverifika t-tnaqqis li jinkiseb, inter alia billi tuża r-rapport ta' verifika msemmi fl-Artikolu 2 u għandha tiċċertifika dak il-livell ta' tnaqqis, dejjem jekk jintlaħaq il-limitu speċifikat fl-Artikolu 9 tar-Regolament ta' Implimentazzjoni (UE) Nru 725/2011. Dak it-tnaqqis għandu jitqies għall-kalkolu tal-emissjonijiet speċifiċi medji ta' manifattur sa tmiem is-sena kalendarja 2020.

Artikolu 4 Kodiċi tal-ekoinnovazzjoni Il-kodiċi tal-ekoinnovazzjoni Nru 25 għandu jiddaħħal fid-dokumentazzjoni tal-approvazzjoni tat-tip meta ssir referenza għal din id-Deċiżjoni bi qbil mal-Artikolu 11(1) tar-Regolament ta' Implimentazzjoni (UE) Nru 725/2011.

Artikolu 5 Applikabbiltà Din id-Deċiżjoni għandha tapplika sal-31 ta' Diċembru 2020.

Artikolu 6 Dħul fis-seħħ Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

Magħmul fi Brussell, id-19 ta' Diċembru 2018. Għall-Kummissjoni Il-President Jean-Claude JUNCKER

(1) ĠU L 140, 5.6.2009, p. 1.

(2) Ir-Regolament ta' Implimentazzjoni tal-Kummissjoni (UE) Nru 725/2011 tal-25 ta' Lulju 2011 li jistabbilixxi proċedura għall-approvazzjoni u ċ-ċertifikazzjoni ta' teknoloġiji innovattivi għat-tnaqqis tal-emissjonijiet ta' CO2 minn karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU L 194, 26.7.2011, p. 19).

(3) Id-Deċiżjoni ta' Implimentazzjoni tal-Kummissjoni (UE) 2015/1132 tal-10 ta' Lulju 2015 dwar l-approvazzjoni tal-funzjoni tal-coasting tal-Porsche AG bħala teknoloġija innovattiva għat-tnaqqis tal-emissjonijiet tas-CO2 mill-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU L 184, 11.7.2015, p. 22).

(4) Id-Deċiżjoni ta' Implimentazzjoni tal-Kummissjoni (UE) 2017/1402 tat-28 ta' Lulju 2017 dwar l-approvazzjoni tal-funzjoni tal-BMW AG tal-engine idle coasting bħala teknoloġija innovattiva għat-tnaqqis tal-emissjonijiet tas-CO2 mill-karozzi tal-passiġġieri skont ir-Regolament (KE) Nru 443/2009 tal-Parlament Ewropew u tal-Kunsill (ĠU L 199, 29.7.2017, p. 14).

(5) “Evaluation of the relative coasting distance, usage factors and CO2 savings for the coasting technology”, studju mwettaq mid-Direttorat Ġenerali għall-Azzjoni Klimatika tal-Kummissjoni Ewropea, https://publications.europa.eu/mt/publication-detail/-/publication/9673ca61-9abc-11e8-a408-01aa75ed71a1

Ir-rapport huwa bbażat fuq kundizzjonijiet reali speċifiċi tas-sewqan tal-ittestjar u fuq vetturi li mhumiex mgħammrin bil-funzjoni tal-coasting. Ir-riżultati huma l-unika rappreżentazzjoni tal-potenzjal tat-teknoloġija tal-coasting f'kundizzjonijiet speċifiċi u jistgħu jitqiesu biss bħala dokumentazzjoni ta' sostenn.

(6) Ir-Regolament tal-Kummissjoni (KE) Nru 692/2008 tat-18 ta' Lulju 2008 li jimplimenta u jemenda r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta' vetturi bil-mutur fir-rigward tal-emissjonijiet ta' vetturi ħfief għall-passiġġieri u ta' vetturi kummerċjali (Euro 5 u Euro 6) u dwar l-aċċess għall-informazzjoni dwar it-tiswija u l-manutenzjoni tal-vettura (ĠU L 199, 28.7.2008, p. 1).

(7) Ir-Regolament tal-Kummissjoni (UE) 2017/1151 tal-1 ta' Ġunju 2017 li jissupplimenta r-Regolament (KE) Nru 715/2007 tal-Parlament Ewropew u tal-Kunsill dwar l-approvazzjoni tat-tip ta' vetturi bil-mutur fir-rigward tal-emissjonijiet ta' vetturi ħfief għall-passiġġieri u ta' vetturi kummerċjali (Euro 5 u Euro 6) u dwar l-aċċess għal informazzjoni dwar it-tiswija u l-manutenzjoni tal-vetturi, li jemenda d-Direttiva 2007/46/KE tal-Parlament Ewropew u tal-Kunsill, ir-Regolament tal-Kummissjoni (KE) Nru 692/2008 u r-Regolament tal-Kummissjoni (UE) Nru 1230/2012 u li jħassar ir-Regolament (KE) Nru 692/2008 (ĠU L 175, 7.7.2017, p. 1).

(8) Id-Direttiva 2007/46/KE tal-Parlament Ewropew u tal-Kunsill tal-5 ta' Settembru 2007 li tistabbilixxi kwadru għall-approvazzjoni ta' vetturi bil-mutur u l-karrijiet tagħhom, u ta' sistemi, komponenti u unitajiet tekniċi separati maħsuba għal tali vetturi (Direttiva Kwadru) (ĠU L 263, 9.10.2007, p. 1).